- Det er usædvanlig ungt. Sådan lyder det fra politikommissær Carsten Kjær, efter en ambulance lørdag aften blev tilkaldt til Rådhusparken i Frederikshavn, hvor en 11-årig dreng lå livløs, efter at have indtaget alkohol og snus samt smagt på en joint. - Folk i parken fortæller, at der var nogen, der gav drengen de tre ting, og at de smuttede, da de hørte ambulancen komme, siger Carsten Kjær. Da ambulancefolkene nåede frem til parken, var den 11-årige så påvirket, at de blev nødt til at tage godt fat i ham for at få ham til at reagere. - Heldigvis lykkedes det at få liv i ham, siger Carsten Kjær. Da den 11-årige var bragt til sygehuset, ringede Falck til drengens mor for at fortælle om hændelsen. En meddelelse, som ikke blev modtaget positivt af moderen. - Jeg ved ikke præcis, hvad hun sagde til falckredderne, men det hun sagde har gjort, at de overvejer at anmelde hende. Så det har nok været af truende karakter, siger Carsten Kjær. Han oplyser, at episoden med den 11-årige står alene, og at der ikke har været lignende hændelser. Der bliver skrevet en socialrapport på sagen, som nu bliver videregivet til de sociale myndigheder.

Referat:
En 11-årig dreng blev lørdag aften fundet livløs i Rådhusparken i Frederikshavn. Sagen er nu videregivet til de sociale myndigheder.